Predkladacia správa

Informácia o priebehu a výsledkoch XXIX. plenárneho zasadnutia Stálej medzinárodnej komisie na skúšky ručných palných zbraní C. I. P. v Salzburgu 22. až 25. septembra 2008 sa predkladá na rokovanie vlády na základe uznesenia vlády SR č. 620/2008 z 10. septembra 2008. Predkladaný materiál má informatívny charakter, z toho dôvodu nebol predložený na medzirezortné pripomienkové konanie. 
 
	Stála medzinárodná komisia na skúšky ručných palných zbraní C. I. P. bola zriadená za účelom zabezpečovania plnenia vládneho Dohovoru o vzájomnom uznávaní skúšok a skúšobných značiek ručných palných zbraní z 1. júla 1969. Dohovor je multilaterálnou dohodou vlád zmluvných strán a jeho depozitárom je Belgické kráľovstvo. Slovenská republika sa po rozdelení ČSFR musela o členstvo uchádzať ako nový člen. Od 20. septembra 1996 je Slovenská republika znovu riadnym členom C. I. P. 
 
	Uzneseniami vlády č. 465 z 24. júna 1997 a č. 386 z 12. mája 1999 boli schválené návrhy opatrení na vykonávanie tohto Dohovoru. 
 
	Plenárne zasadnutie C. I. P. sa zvyčajne zvoláva raz za dva roky. XXIX. plenárne zasadnutie Stálej medzinárodnej komisie na skúšky ručných palných zbraní C. I. P. sa výnimočne konalo po dvoch rokoch od konania XXVIII. plenárneho zasadnutia C. I. P. v roku 2006 vo Viedni (Rakúsko). 
 
	Ciele XXIX. plenárneho zasadnutia C. I. P. boli splnené. Účasť Delegácie Slovenskej republiky v C. I. P. pod vedením vedúceho delegácie p. Ing. Mgr. Petra Lukáča, predsedu Úradu pre normalizáciu, metrológiu a skúšobníctvo SR, na zasadnutí bola aktívna a jeho výsledky sa využijú pri práci riadiacich aj odborných orgánov jednotlivých členských krajín C. I. P. Výsledky a rozhodnutia XXIX. plenárneho zasadnutia C. I. P. budú zapracované do technických predpisov, slovenských technických noriem a metodických predpisov na skúšanie zbraní a streliva. 
 
	Podrobný priebeh a výsledky zasadnutia sú uvedené v informácii o priebehu a výsledkoch plenárneho zasadnutia Stálej medzinárodnej komisie na skúšky ručných palných zbraní C. I. P. v Salzburgu 22. až 25. septembra 2008. 
 
	Predkladaný materiál nemá finančný, ekonomický, environmentálny vplyv, ani vplyv na zamestnanosť a podnikateľské prostredie, preto sa doložka vplyvov nevyhotovuje.